Fotoblad: Swellendam verwelkom die rooskoningin | LitNet
Izak de Vries LAPA Uitgewersportaal 2015-11-05
Dit is min dat ’n mens op reuk die lokaal van ’n boekbekendstelling kan kry, maar dit het inderdaad Dinsdagmiddag 27 Oktober 2015 gebeur. Die bekendstelling was digby die bekende Drostdy in Swellendam, maar ek wis nie presies waar nie.
Toe ek naby kom, toe weet ek. My neus het my gelei. Swellendam is ’n beeldskone dorp, een waarby ons heeltemal te maklik gewoon verbyry op die N2.
Die mense is vriendelik en die dorp is ’n lus vir die oog. Wat meer is, die mense gee om. Toe die plaaslike leeskring hoor Nan gaan ’n boek skryf, wou hulle opsluit vir haar nooi om te kom praat. Daardie belofte is gestand gedoen en op 27 Oktober was die saaltjie langs die museum behoorlik gepak. Die leeskring het ontsettend baie moeite gedoen en verskeie lede van die ATKV-tak op Swellendam het ook opgedaag.
Nan se uitgewer, LAPA, het bygedra tot die koste van die verversings, maar die leeskringlede het dit uiteindelik alles self voorberei. Leopard’s Leap het oudergewoonte die wyn geborg.
Nan Steyn se boek, Rose – die Suid-Afrikaanse groeigids vir al vier seisoene, is meer as ’n gids om rose te kweek. Dit kyk na alle aspekte van hoe ’n roos groei. Elke afdeling van roosverbouing word volledig bespreek, met maklike, praktiese raad en wenke. Daar word ook op die moontlike slaggate gewys.
Die natuur is vir Nan baie belangrik en daarom help die boek ’n tuinier om omgewingsvriendelik te wees.
Om dus te beweer dat Nan passievol is oor rose, sou ’n totale understatement wees.
Dit sou dan ook die rede wees waarom die hele saal vol rose was.
Bessie Bester was die gasvrou vir die aand en het ook aan Nan die vrae gestel.
Franci Swart, ’n veearts, was verantwoordelik vir die ongelooflik mooi foto’s wat in die boek opgeneem is. Sy het ook die aand se verrigtinge bygewoon.
Nan se man, Piet, help graag in die tuin, maar hy bly op die agtergrond. By die boekbekendstelling het hy dit sy taak gemaak om die gaste se glasies vol Leopard’s Leap te hou.
Dit was ’n besonderse geleentheid om ’n besonderse boek te vier.
Die boek is ook in Engels beskikbaar, as Roses – the seasonal guide to growing roses in South Africa, ook deur LAPA Uitgewers uitgegee.
Teks en foto’s: Izak de Vries